b'\n_START_ARTICLE_\nAlergija na hrano\n_START_PARAGRAPH_\nPreob\xc4\x8dutljivost za hrano oziroma alergija na hrano je imunska reakcija, ki je posledica zau\xc5\xbeitja specifi\xc4\x8dne hrane. Ta reakcija se pojavi samo pri nekaterih bolnikih, in sicer \xc5\xbee, ko je zau\xc5\xbeita le majhna koli\xc4\x8dina hrane in ni povezana s fiziolo\xc5\xa1kim u\xc4\x8dinkom hrane. Najve\xc4\x8dkrat gre za preo\xc4\x8dutljivost, posredovano z imunoglobulini E, pri kateri je torej mehanizem povezan s to vrsto imunoglobulinov._NEWLINE_Najnevarnej\xc5\xa1i zaplet je anafilaksa. Gre za takoj\xc5\xa1no preob\xc4\x8dutljivostno reakcijo, ki nastane po dajanju antigena predhodno senzibilizirani osebi. Pride do padca krvnega tlaka, motenj v delovanju srca ter tudi te\xc5\xbeav pri dihanju._NEWLINE_Najve\xc4\x8dkrat se alergija razvije \xc5\xbee pri otrocih, lahko pa tudi v kasnej\xc5\xa1em obdobju. Razlikovati pa moramo alergijo na hrano od intolerance za dolo\xc4\x8deno hrano, kjer gre npr. za pomanjkanje dolo\xc4\x8denih encimov, ki so potrebni za presnovo teh hranil (npr. laktozna intoleranca). Posledi\xc4\x8dno pride do raznih prebavnih te\xc5\xbeav.\n_START_SECTION_\nPsevdoalergije\n_START_PARAGRAPH_\nPri psevdoalergijah ne gre za prave alergije. Povzro\xc4\x8da jih hrana, bogata s histaminom (sve\xc5\xbee jagode, \xc4\x8drno vino, dolo\xc4\x8dene vrste sira, prekajeno meso in konzervirano tunino meso). Histamin je namre\xc4\x8d glavni mediator pri nastajanju alergijskih reakcij, zato povzro\xc4\x8da pojav enakih simptomov. Vendar to ne pomeni, da smo alergi\xc4\x8dni na dolo\xc4\x8deno vrsto hrane. Psevdoalergije povzro\xc4\x8dajo tudi razni dodatki k hrani, kot so konzervansi in barvila. Posebno veliko teh snovi zau\xc5\xbeijejo otroci z brezalkoholnimi pija\xc4\x8dami, \xc5\xbeve\xc4\x8dilnimi gumiji, bonboni ter s sla\xc5\xa1\xc4\x8dicami. Najdemo jih veliko tudi v konzervirani hrani in gotovih jedeh. Najpogostej\xc5\xa1i konzervansi, ki povzro\xc4\x8dajo psevdoalergije, so nitriti v klobasah, siru in prekajenem mesu, sulfiti v krompirjevih izdelkih in suhem sadju ter benzoati v ribjih konzervah, omakah, jogurtu in sladkarijah. Med barvili pa so pomembni tartarazin v alkoholnih pija\xc4\x8dah, azorubin in amarant v pra\xc5\xa1kih za puding, likerjih in sladicah, ter eritrozin v konzerviranem sadju in sladoledu.\n_START_SECTION_\nPatofiziologija\n_START_PARAGRAPH_\nIgE posredovana preob\xc4\x8dutljivost je rezultat genetske predispozicije za pomanjkljiv razvoj peroralne tolerance ali poru\xc5\xa1enje te tolerance v gastrointestinalnem traktu. Posledica je prekomerna produkcija IgE protiteles specifi\xc4\x8dnih za hrano. Ta protitelesa imajo veliko afiniteto do receptorjev na bazofilcih in majhno afiniteto do receptorjev na makrofagih, monocitih, limfocitih, eozinofilcih in trombocitih. Ko antigen dose\xc5\xbee specifi\xc4\x8dno protitelo na bazofilcu, pride do spro\xc5\xa1\xc4\x8danja mediatorjev: histamina, prostaglandinov in levkotrienov. Rezultat je vazodilatacija, kontrakcija gladkih mi\xc5\xa1ic, sekrecija mukusa, kar so tudi simptomi takoj\xc5\xa1nje preob\xc4\x8dutljivosti. Aktivirani mastociti lahko sprostijo tudi razli\xc4\x8dne citokine, ki imajo pomembno vlogo pri poznej\xc5\xa1em odzivu. Pri ve\xc4\x8dkratnem zau\xc5\xbeitju specifi\xc4\x8dnih alergenov se stimulirajo mononuklearne celice in izlo\xc4\x8dajo histamin-spro\xc5\xa1\xc4\x8dujo\xc4\x8di faktor (HRF). Posledica je pove\xc4\x8dana preob\xc4\x8dutljivost ko\xc5\xbee pri otrocih z atopi\xc4\x8dnim dermatitisom. To je konstitucijska, kroni\xc4\x8dna alergijska dermatoza z zelo mo\xc4\x8dnim srbenjem, ki nastane zaradi dedne nagnjenosti k preob\xc4\x8dutljivosti na alergene, temelje\xc4\x8de na povi\xc5\xa1anih koncentracijah IgE. Poleg dedne predispozicije obstajajo tudi drugi dejavniki, ki vplivajo na nastanek alergije na hrano. Enega od teh navaja higienska hipoteza, ki pravi, da je alergija na hrano pogostej\xc5\xa1a v modernej\xc5\xa1em svetu. Razlog naj bi bila manj\xc5\xa1a izpostavljenost otrok umazaniji in bacilom, deloma tudi zaradi vse ve\xc4\x8dje uporabe antibiotikov in \xc4\x8distil. Organizem, ki ni toliko izpostavljen tujim alergenom, lahko spozna proteine hrane kot telesu tuje, nevarne snovi in proti njim spro\xc5\xbei svoj imunski odgovor. To hipotezo podpirajo tudi \xc5\xa1tudije, ki so pokazale, da so alergije manj pogoste v tretjem svetu.\n_START_SECTION_\nGastrointestinalna preob\xc4\x8dutljivostna reakcija na hrano\n_START_PARAGRAPH_\nTa klini\xc4\x8dna oblika vsebuje znake in simptome oralnega alergijskega sindroma, takoj\xc5\xa1nje gastrointestinalne preob\xc4\x8dutljivosti in alergijskega eozinofilnega gastroenteritisa._NEWLINE_1. OAS \xe2\x80\x93 oralni alergijski sindrom je oblika kontaktne urtikarije oz. koprivnice (ko\xc5\xbena bolezen, pri kateri se pojavijo zelo srbe\xc4\x8di, izbokli, rde\xc4\x8de obrobljeni izpu\xc5\xa1\xc4\x8daji), ki se razvije ob izpostavljenosti ustne in \xc5\xberelne mukoze prebavnega trakta alergenom, ki izvirajo iz hrane. Simptomi so lahko rahlo srbenje in peko\xc4\x8d ob\xc4\x8dutek na ustnicah, ustih in \xc5\xberelu, do otekanja jezika, \xc5\xberela, ustnic in celo resni \xc5\xbeivljenjsko ogro\xc5\xbeajo\xc4\x8di zapleti, kot je angioedem \xc5\xberelne mukoze. OAS je najpogostej\xc5\xa1i sindrom, ki se lahko pojavlja izolirano ali skupaj z respiratornimi simptomi, ki so lahko posledica alergije na cvetni prah. Za razliko od alergijske reakcije na hrano povzro\xc4\x8dene z GIT absorpcijo, kjer metabolizem lahko vpliva na kemijsko strukturo alergena, je OAS induciran z izpostavljenostjo nativnemu, nespremenjenemu alergenu. Kar pomeni, da celo nestabilen ali hitro razgradljiv alergen lahko spro\xc5\xbei OAS._NEWLINE_2. Takoj\xc5\xa1nja GIT preob\xc4\x8dutljivost se razvije \xc5\xbee pri dojen\xc4\x8dkih ali v otro\xc5\xa1ki dobi in sicer najve\xc4\x8dkrat na mleko, jajca, ore\xc5\xa1\xc4\x8dke, sojo, kosmi\xc4\x8de ali ribe. Simptomi so slabost, abdominalna bole\xc4\x8dina in kr\xc4\x8di, bruhanje in/ali diareja. Terapija je brez-proteinska dieta.\n_START_SECTION_\nRespiratorna in ko\xc5\xbena preob\xc4\x8dutljivostna reakcija na hrano\n_START_PARAGRAPH_\nRespiratorni in o\xc4\x8desni simptomi so srbenje, solzenje, nosna kongestija, kihanje, rinoreja (izcejanje iz nosu), ka\xc5\xa1ljanje, sopihanje\xe2\x80\xa6 Ko\xc5\xbea je zelo pogosti tar\xc4\x8dni organ preob\xc4\x8dutljivostne reakcije na alergene, kjer se lahko simptomi pojavijo takoj ali pa ote\xc5\xbeijo kroni\xc4\x8dni razvoj reakcije. Akutna urtikarija in angioedem sta najpogostej\xc5\xa1i ko\xc5\xbeni manifestaciji, ki se pojavita \xc5\xbee znotraj nekaj minut po zau\xc5\xbeitju alergenov. Hrana, ki povzro\xc4\x8da te reakcije pri otrocih, vklju\xc4\x8duje jajca, mleko, orehi, le\xc5\xa1niki ter pri odraslih ribe, \xc5\xa1koljke, orehe in le\xc5\xa1nike.\n_START_SECTION_\nNavzkri\xc5\xbene alergije\n_START_PARAGRAPH_\nPacienti, ki imajo alergijski rinitis na cvetni prah, pogosto trpijo tudi zaradi OAS. Osebe alergi\xc4\x8dne na pelod breze razvijejo ta sindrom po zau\xc5\xbeitju sadja iz dru\xc5\xbeine Rosaceae (\xc4\x8de\xc5\xa1nje, jabolka, breskve, hru\xc5\xa1ke, nektarine), korenja, kivija, zelene, ore\xc5\xa1\xc4\x8dkov, stro\xc4\x8dnic in za\xc4\x8dimb (jane\xc5\xbe, curry, paprika, poper). Osebe alergi\xc4\x8dne na pelod grinta razvijejo alergijsko reakcijo po zau\xc5\xbeitju lubenice, melone in banan. Diagnoza tega sindroma je potrjena s pozitivnim alergotestom (pikanje ko\xc5\xbee) na sve\xc5\xbee sadje in zelenjavo. Kar 80\xc2\xa0% ljudi v centralni in severni Evropi, ki je alergi\xc4\x8dnih na pelod breze, trpi za pridru\xc5\xbeeno alergijo na hrano. Imunolo\xc5\xa1ka osnova tega fenomena je IgE navzkri\xc5\xbena aktivnost zaradi visoke homologije aminokislinske sekvence oz. homologne strukture alergena peloda breze in alergena iz hrane. Obstaja tudi mnogo drugih navzkri\xc5\xbenih alergij, kot so med lateksom ter banano in avokadom; med travami ter paradi\xc5\xbenikom, grahom in \xc5\xbeiti. Ljudje, ki so alergi\xc4\x8dni na pr\xc5\xa1ice, pa pogosto razvijejo alergijsko reakcijo na morske sade\xc5\xbee.\n_START_SECTION_\nDiagnoza\n_START_PARAGRAPH_\nDiagnosti\xc4\x8dni pristop pri pacientih s sumom na alergijsko reakcijo zaradi hrane se za\xc4\x8dne z anamnezo. Pomembni so podatki: katera hrana je povzro\xc4\x8dila reakcijo, koli\xc4\x8dina zau\xc5\xbeite hrane, koliko \xc4\x8dasa je preteklo od zau\xc5\xbeitja do pojava simptomov, opis teh simptomov ter koliko \xc4\x8dasa je preteklo od zadnje reakcije. Alergijo na hrano se lahko doka\xc5\xbee z izklju\xc4\x8ditveno dieto, ko\xc5\xbenimi testi ali s prisotnostjo specifi\xc4\x8dnih protiteles IgE v krvi bolnikov. Pri ko\xc5\xbenem testu uporabijo glicerinske ekstrakte hrane (1:10 ali 1:20), pozitivno (histamin) in negativno kontrolo, ki jih aplicirajo s punkturo v ko\xc5\xbeo. \xc4\x8ce nastane izpu\xc5\xa1\xc4\x8daj ve\xc4\x8dji vsaj za 3 milimetre od negativne kontrole, je oseba alergi\xc4\x8dna na aplicirani ekstrakt. Ta test ni 100\xc2\xa0% zanesljiv, posebno ne pri mlaj\xc5\xa1ih otrocih, saj so lahko alergi\xc4\x8dni kljub negativnemu testu in obratno.\n_START_SECTION_\nDieta\n_START_PARAGRAPH_\nEdina dokazana terapija je striktna eliminacija dolo\xc4\x8dene hrane iz pacientove prehrane. To pomeni, da oseba ne sme zau\xc5\xbeiti nobene vrste hrane, ki vsebuje alergeno \xc5\xbeivilo. Npr. \xc4\x8de je oseba alergi\xc4\x8dna na jajce, ne sme u\xc5\xbeivati nobenih izdelkov, ki so narejeni iz jajca (testenine, pecivo, majoneza) in \xc5\xbeivil, ki vsebujejo lecitin. Zato je pomembno, da je dobro seznanjena s sestavo izdelka. Vendar pa tovrstne diete lahko vodijo v malnutricijo in/ali prehranske motnje, \xc5\xa1e posebno, \xc4\x8de izklju\xc4\x8dujejo veliko vrst hrane in \xc4\x8de potekajo skozi dalj\xc5\xa1e obdobje. Pri alergijah na sadje in zelenjavo se alergenom v veliki meri lahko izognemo s kuhanjem, saj so ti ve\xc4\x8dinoma termolabilni. Ne moremo pa se s segrevanjem oz. kuhanjem izogniti alergenom v kravjem mleku, saj so temperaturno stabilni. Za majhne otroke, ki ne morejo biti dojeni in so alergi\xc4\x8dni na kravje mleko, so na razpolago posebne mle\xc4\x8dne formule, v katerih so proteini (kazein) hidrolizirani.\n_START_SECTION_\nZdravila\n_START_PARAGRAPH_\nVeliko zdravil se uporablja za za\xc5\xa1\xc4\x8dito pacientov pred alergijo: kromolin, H1 in H2 antihistaminiki, ketotifin, kortikosteroidi in sintezni inhibitorji prostaglandina. Toda ve\xc4\x8dina teh zdravil, ki se uporablja v profilaksi, ima minimalno u\xc4\x8dinkovitost in ne\xc5\xbeelene stranske u\xc4\x8dinke. Pri akutni anafilaksi pa je \xc5\xbeivljenjsko pomembna uporaba adrenalina, ki se ga aplicira intramuskularno v odmerku 0,01 mg/kg, saj se pacient lahko zadu\xc5\xa1i zaradi otekanja glasilk. Zaradi alergije na hrano je v Sloveniji letno 400 primerov anafilakti\xc4\x8dnega \xc5\xa1oka, od katerih se trije kon\xc4\x8dajo s smrtnim izidom. Do tega ve\xc4\x8dkrat pride prav zato, ker se osebe ne dr\xc5\xbeijo diete in u\xc5\xbeivajo \xc5\xbeivilo, katerega ne bi smeli._NEWLINE_Se pa znanstveniki trudijo razviti tudi zdravilo, ki bi lahko prepre\xc4\x8dilo oz. ozdravilo alergijo. Tako so pred kratkim \xc5\xbee identificirali molekulo, ki bi lahko bila potencialna za razvoj zdravila proti alergiji. V raziskavi, ki so jo izvajali na mi\xc5\xa1ih, alergi\xc4\x8dnih na ore\xc5\xa1\xc4\x8dke oz. ara\xc5\xa1ide, so ugotovili, da imajo vse te \xc5\xbeivali pomanjkanje iste spojine, in sicer interleukina-12.\n_START_SECTION_\nImunoterapija\n_START_PARAGRAPH_\nImunoterapija je bila dokazano u\xc4\x8dinkovita v slepi, placebo-kontrolirani \xc5\xa1tudiji pri hipersenzitivnosti na ore\xc5\xa1\xc4\x8dke. Vendar pa so pogosti stranski u\xc4\x8dinki prepre\xc4\x8dili klini\xc4\x8dno uporabnost imunoterapije. Razvita so bila nova cepiva za imunoterpijo alergije na hrano, ki povzro\xc4\x8da anafilkso, in lahko vklju\xc4\x8dujejo: terapijo s humaniziranimi IgE monoklonskimi protitelesi, plazmid-DNA imunoterapijo, peptidne fragmente, citokin-modulirano imunoterapijo, bakterijsko alergen imunoterapijo in rekombinantno protein imunoterapijo. Bolniku za\xc4\x8dnejo vbrizgavati sprva majhne, nato pa vedno ve\xc4\x8dje koli\xc4\x8dine alergena z namenom, da s\xc4\x8dasoma lahko prenese tolik\xc5\xa1ne koli\xc4\x8dine alergena, kot jim je izpostavljen v vsakdanjem \xc5\xbeivljenju. Pogost vzrok za alergije je lahko obremenitev z glivico Candido Albicans._NEWLINE_\xc5\xa0e vedno pa je najbolj klju\xc4\x8dno izobra\xc5\xbeevanje, osve\xc5\xa1\xc4\x8danje in podpora pacientov, \xc5\xa1e posebno pri tistih, ki so podvr\xc5\xbeeni anafilaksi, saj so te vrste reakcije na hrano lahko usodne._NEWLINE_Homeopatija, bioresonanca in podobne alternativne metode niso ustrezne za zdravljenje alergije na hrano. Oseba, ki bi se poslu\xc5\xbeila teh metod, bi lahko v veri, da je ozdravljena, zau\xc5\xbeila \xc5\xbeivilo, na katerega je alergi\xc4\x8dna. To pa bi bilo lahko za njo tudi smrtno nevarno.\n_START_SECTION_\nOzna\xc4\x8devanje alergenov v hrani\n_START_PARAGRAPH_\nHrani, ki povzro\xc4\x8da alergije, se je treba popolnoma izogniti. Zato je zelo pomembno, da je na vsakem izdelku jasno navedena njegova sestava. V Sloveniji obstaja pravilnik: Pravilnik o splo\xc5\xa1nem ozna\xc4\x8devanju predpakiranih \xc5\xbeivil (38. \xc4\x8clen, Priloga 4), ki navaja, katera \xc5\xbeivila morajo imeti ozna\xc4\x8deno sestavo. To so npr. jajca, ribe, raki, ara\xc5\xa1idi in izdelki narejeni iz njih...\n_START_SECTION_\nPrognoza\n_START_PARAGRAPH_\nZa mnoge otroke z anafilakso na hrano, kot je mleko, jajca, p\xc5\xa1enico, soja, je prognoza dobra, saj obstaja velika verjetnost, da alergijo prerastejo v nekaj letih. Otroci, ki so razvili preob\xc4\x8dutljivost na hrano po tretjem letu starosti, imajo manj\xc5\xa1o verjetnost za izgubo alergije. Alergije na ore\xc5\xa1\xc4\x8dke, ribe in morsko hrano pa so do\xc5\xbeivljenjske in ne izzvenijo z leti.'